Ao Amiard, fellout a ra d'ar Vretoned, evel tout ar re a ra gant servij publik an TiPost a vez freuzet tamm-ha-tamm ganeoc'h, e vije ingalet o lizhiri, e vije digor o stalioù nebell eus al lec'h ma vevont, e vije paeet ur priz reizh ganto. Trugarez da soñjal enno evel ma rit, met o yezh ne sell ouzhoc'h. Ar mod ma vez skrivet ken nebeut. Goulenn a reomp ouzhoc'h neuze, e-lec'h skrabañ al laoù deomp, doujañ ouzh hon anvioù-familh, anvioù-ruioù hag  anvioù-lec'h, gant hor zh, c'h, y hag ù war ar marc'had. Ha kit da ober war-dro al lizhiri e-lec'h gwerzhañ rochedoù, enfredit muioc'h a dud da gas ar pakadoù e-lec'h kuzulierien war an arc'hant. Ha dresit-holl, laoskit ac'hanomp brezhonegañ e-giz ma karomp. Pa ne vez ket klasket skrabata, e vez klasket troc'hañ ar gwrizioù. Pezh a fell d'an Ao Lesven, penn ar MoDem e Penn-ar-Bed ha Maer Plougernev. Hervezañ ez eus bern anvioù-lec'h nevez da envel, ha re ziaes e vije da baotred ha merc'hed al lizhiri hiviziken (lakaet  e vez tout ar bec'h warno, peorien-gaezh anezho)... « Rue des Embruns » a sonfe bravoc'h eget « Castel Ac'h » war a seblant. Perak ne ginnig ket an Ao Lesven, ul leonad a ouenn vat, e vije lakaet anvioù saoznek? Modernat! Ha perak ket an divyezhegezh saozneg-sinaeg, sed an amzer-da-zont!